มันนีทูเดย์
ยกเว้นค่าธรรมเนียม
1 ม.ค. 2559

ยกเว้นค่าธรรมเนียม
นายกอบศักดิ์ ดวงดี เลขาธิการสมาคมธนาคารไทย เปิดเผยว่า เพื่อให้ความร่วมมือสนับสนุนมาตรการของรัฐบาล และกระทรวงการท่องเที่ยวและกีฬา ในช่วงวันหยุดเทศกาลปีใหม่ ธนาคารสมาชิกของสมาคมธนาคารไทยพร้อมใจกันยกเว้นค่าธรรมเนียมถอนเงินข้ามเขตผ่านตู้เอทีเอ็ม และฝากเงินสดข้ามเขตผ่านเครื่องซีดีเอ็ม ภายในธนาคารเดียวกัน ระหว่างวันพฤหัสบดีที่ 31 ธ.ค. 2558-วันอาทิตย์ที่ 3 ม.ค. 2559
หนี้นอกระบบยังเพิ่ม 
พ.ต.ท.วิชัย สุวรรณประเสริฐ เลขานุการศูนย์ช่วยเหลือลูกหนี้และประชาชนที่ไม่ได้รับความเป็นธรรม กระทรวงยุติธรรม กล่าวถึงสถานการณ์ปัญหาหนี้นอกระบบขณะนี้ว่า มีความรุนแรงอย่างต่อเนื่อง สังเกตได้จากเรื่องร้องเรียนที่มีเข้ามาเพิ่มขึ้น โดยแต่ละปีมีเรื่องร้องเรียนเข้ามากว่า 200 เรื่อง เป็นลูกหนี้กว่า 500 คน คิดเป็นมูลหนี้กว่า 1,000 ล้านบาท กระจายในพื้นที่ 40 จังหวัด บางจังหวัดพบว่าเจ้าหนี้รายเดียวมีลูกหนี้มากกว่า 50 คน เช่น ที่ จ.ชัยภูมิ พบนายหน้าที่เป็นครูมีลูกหนี้มากถึง 475 ราย บางรายกู้เงินจริงแค่ 1 แสนบาท แต่ต้องใช้หนี้มากถึง 3 แสนบาท กลุ่มลูกหนี้ในเมืองส่วนใหญ่เป็นกลุ่มแม่ค้า และพนักงานเงินเดือน ส่วนลูกหนี้ต่างจังหวัดส่วนใหญ่เป็นเกษตรกร โดยเฉลี่ยลูกหนี้ที่เข้าร้องเรียนจะมีมูลหนี้ตั้งแต่หลักหมื่นขึ้นไป